
    Αθήνα  11   Απριλίου  2008
Προς


τις Εταιρείες Ορκωτών Ελεγκτών

[με την παράκληση να 
ενημερώσετε σχετικά τα Μέλη σας]
Θέμα: Τροποποιήσεις διατάξεων των Κανονισμών του «Λογαριασμού Επικουρικής Συνταξιοδότησης των Μελών και του Διοικητικού Προσωπικού του Σ.Ο.Ε.Λ.» και του «Ειδικού Λογαριασμού Προνοίας Μελών του Σώματος Ορκωτών Ελεγκτών Λογιστών». 

Σας γνωστοποιούμε προς ενημέρωσή σας ότι το Εποπτικό Συμβούλιο κατά τις υπ’ αριθμ. Ε37/7/5.12.2007 και Ε45/10/2.4.2008 συνεδριάσεις του, αποφάσισε ομόφωνα όπως σταλούν για δημοσίευση στο Φύλλο Εφημερίδας της Κυβέρνησης, οι κατωτέρω τροποποιήσεις των Κανονισμών του «Λογαριασμού Επικουρικής Συνταξιοδότησης των Μελών και του Διοικητικού Προσωπικού του Σ.Ο.Ε.Λ.» και του «Ειδικού Λογαριασμού Προνοίας Μελών του Σώματος Ορκωτών Ελεγκτών Λογιστών»:
Τροποποιήσεις στον Κανονισμό του «Λογαριασμού Επικουρικής Συνταξιοδότησης των Μελών και του Διοικητικού Προσωπικού του Σώματος Ορκωτών Ελεγκτών Λογιστών»

ΤΟ ΕΠΟΠΤΙΚΟ ΣΥΜΒΟΥΛΙΟ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
[Συνεδριάσεις 37/7/5.12.2007 και Ε45/10/2.4.2008 ]

Αφού έλαβε υπόψη του την διάταξη της παρ.10 του άρθρου 24 του Π.Δ. 226/1992, ενέκρινε ομόφωνα την ακόλουθη τροποποίηση των σχετικών διατάξεων του Κανονισμού του «Λογαριασμού Επικουρικής Συνταξιοδότησης των Μελών και του Διοικητικού Προσωπικού του Σώματος Ορκωτών Ελεγκτών Λογιστών».
Στο Κεφάλαιο IV του Κανονισμού του «Λογαριασμού» προστίθεται παράγραφος 9, η οποία έχει ως εξής :

«9. Τα μέλη του Σ.Ο.Ε.Λ., που δεν έχουν συμπληρώσει κατά τον χρόνο υποβολής της αίτησης εξαγοράς 35 (τριάντα πέντε) έτη συνολικού χρόνου ασφάλισης (πραγματικού και πλασματικού) στον «Λογαριασμό», δικαιούνται να εξαγοράσουν μέχρι 5 (πέντε) πλασματικά έτη και έως τη συμπλήρωση των 35 (τριάντα πέντε) ετών συνολικού χρόνου ασφάλισης. 

Για τον τρόπο εξαγοράς και για το ύψος του επιτοκίου σε περίπτωση καταβολής με δόσεις ισχύουν οι διατάξεις των παραγράφων 8 και 4 του παρόντος Κεφαλαίου του Κανονισμού του «Λογαριασμού» αντιστοίχως. 

Η πιο πάνω ρύθμιση δεν ισχύει για τα μέλη του ΣΟΕΛ που υπάγονται στη διάταξη της ανωτέρω παραγράφου 8 του παρόντος Κεφαλαίου του Κανονισμού του «Λογαριασμού». 

Τροποποιήσεις στον «Ειδικό Λογαριασμό Προνοίας Μελών του Σώματος Ορκωτών Ελεγκτών Λογιστών»

ΤΟ ΕΠΟΠΤΙΚΟ ΣΥΜΒΟΥΛΙΟ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
[Συνεδρίαση 37/7/5.12.2007 και Ε45/10/2.4.2008]

Αφού έλαβε υπόψη του την διάταξη της παρ.10 του άρθρου 24 του Π.Δ. 226/1992, ενέκρινε ομόφωνα την ακόλουθη τροποποίηση των σχετικών διατάξεων του Κανονισμού του «Ειδικού Λογαριασμού Προνοίας των Μελών του Σώματος Ορκωτών Ελεγκτών Λογιστών».
Στον Κανονισμό του Ειδικού Λογαριασμού Προνοίας Μελών του Σ.ΟΕ.Λ. προστίθεται Κεφάλαιο X με τίτλο «ΑΝΑΓΝΩΡΙΣΗ ΧΡΟΝΟΥ ΑΣΦΑΛΙΣΗΣ», το δε υπάρχον Κεφάλαιο με τον τίτλο «ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ» αναριθμείται σε ΧΙ.

Η παράγραφος 2 του Κεφαλαίου VI «ΑΣΦΑΛΙΣΤΙΚΕΣ ΕΙΣΦΟΡΕΣ» μεταφέρεται αυτούσια ως παράγραφος 1 στο νέο Κεφάλαιο Χ «ΑΝΑΓΝΩΡΙΣΗ ΧΡΟΝΟΥ ΑΣΦΑΛΙΣΗΣ»

Στο νέο Κεφάλαιο Χ ακολουθούν οι παράγραφοι 2 και 3, οι οποίες έχουν ως εξής : 

«2.  Τα μέλη του Σ.Ο.Ε.Λ., που δεν έχουν συμπληρώσει κατά τον χρόνο υποβολής της αίτησης εξαγοράς 35 (τριάντα πέντε) έτη ασφάλισης στον «Λογαριασμό», δικαιούνται να εξαγοράσουν μέχρι 5 (πέντε) πλασματικά έτη και έως τη συμπλήρωση των 35 (τριάντα πέντε) ετών συνολικού χρόνου ασφάλισης. 

Η εισφορά για την εξαγορά του ανωτέρω πλασματικού χρόνου ασφάλισης ορίζεται σε ποσοστό 6% (έξι τοις εκατό) στις «ασφαλιστικές μηνιαίες αποδοχές» του χρόνου υποβολής της αιτήσεως. 

Για τον τρόπο υπολογισμού της αξίας εξαγοράς ισχύουν ανάλογα τα όσα αναφέρονται στην ανωτέρω παράγραφο 1»

Η πιο πάνω ρύθμιση δεν ισχύει για τα μέλη του Σ.Ο.Ε.Λ. που υπάγονται στη διάταξη της ανωτέρω παραγράφου 1 του παρόντος Κεφαλαίου του Κανονισμού του «Λογαριασμού». 

3. Επίσης ως πλασματικός χρόνος ασφάλισης στον «Λογαριασμό» θεωρείται και το χρονικό διάστημα στρατιωτικής υπηρεσίας ή της συμμετοχής των Μελών του Σ.Ο.Ε.Λ. σε αναγνωρισμένη, σύμφωνα με την ισχύουσα νομοθεσία, οργάνωση Εθνικής Αντίστασης 

Η εισφορά για την εξαγορά του χρόνου στρατιωτικής υπηρεσίας ή της συμμετοχής στην Εθνική Αντίσταση ορίζεται σε 6% (έξι τοις εκατό) στις «ασφαλιστικές μηνιαίες αποδοχές» του χρόνου υποβολής της αιτήσεως.  

Για τον τρόπο υπολογισμού της αξίας εξαγοράς ισχύουν ανάλογα τα όσα αναφέρονται στην ανωτέρω παράγραφο 1 του παρόντος Κεφαλαίου του Κανονισμού του «Λογαριασμού». 
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Κοινοποίηση:

· Λογιστήριο Σ.Ο.Ε.Λ.

· Γραμματεία  Σ.Ο.Ε.Λ.
· Ε.Λ.Υ.Κ.Ο.

